Štatút súťaže **Opportunity Award 2021**

**Kto organizuje súťaž?**

Organizátorom súťaže je spoločnosť **DITEC, a.s.**, so sídlom Plynárenská 7/C, Bratislava 821 09, IČO: 31 385 401, zapísaná v obchodnom registri Okresného súdu Bratislava I, oddiel: Sa, vložka č.: 769/B.

**Komu je súťaž určená?**

Súťaže sa môžu zúčastniť dievčatá, ktoré sú študentkami akejkoľvek strednej školy v Slovenskej republike, majú záujem o IT a v čase zapojenia sa do súťaže dosiahli vek minimálne 15 rokov a maximálne 19 rokov (vrátane) (ďalej len „**účastníčky súťaže**“).

**Ako sa možno do súťaže zapojiť?**

Účastníčky súťaže vytvoria literárny alebo audiovizuálny materiál – ideový návrh mobilnej aplikácie (ďalej len „dielo“) vo formáte:

- text v rozsahu max 2 strán A4

- prezentácia v programe PowerPoint (alebo v obdobnom programe) v rozsahu max 12 slidov

- video v trvaní do 3 minút

- akýkoľvek iný porovnateľný formát primeraného rozsahu vhodne využívajúci súčasné IT technológie (napr. zvukový záznam alebo video bez zvuku, v rozsahu do 3 minút, a pod. alebo kombinácia vyššie uvedených, nepresahujúci/a vyššie stanovené limity.

Dielo musí byť vyhotovené v slovenskom jazyku. Úlohou súťažiacich dievčat bude priniesť a predstaviť svoju ideu na aplikáciu, ktorá má zmeniť svet k lepšiemu. Účastníčky súťaže nemusia nič programovať ani dizajnovať. Stačí, keď prídu so zaujímavým a premysleným nápadom, ideou, alebo doplnením existujúcej aplikácie.

Účastníčka pošle svoje dielo e-mailom na e-mailovú adresu uvedenú nižšie. Ak dielo nie je možné poslať e-mailom (najmä z dôvodu jeho objemu), účastníčka dielo uloží na cloudové úložisko a pošle e-mailom odkaz (link) na miesto jeho uloženia (ďalej len „odkaz na dielo“), kde nastaví plné prístupové práva tak, aby dielo mohol organizátor súťaže bez obmedzení čítať a stiahnuť z úložiska.

Spolu s dielom účastníčka v e-maile uvedie svoje osobné údaje v rozsahu meno, priezvisko, vek, stredná škola, ktorú navštevuje, a svoje telefónne číslo alebo telefónne číslo svojho zákonného zástupcu.

**Kedy a ako je možné sa zapojiť?**

Súťaže sa zúčastňujete automaticky odoslaním diela/odkazu na dielo spolu s potrebnými osobnými údajmi. Zaslať dielo je možné najneskôr 31.10.2021 do 23:59:59 hod. na e-mailovú adresu studentka[@ditec.sk](mailto:zov@ditec.sk). Rozhodný bude dátum a čas odoslania e-mailu s dielom alebo s odkazom na dielo organizátorovi súťaže.

**Prečo sa zúčastniť súťaže?**

Porota, zložená zo zástupcov organizátora súťaže spoločnosti DITEC, a.s., občianskeho združenia Aj Ty v IT a organizátora konferencie ITAPA, vyberie tri najlepšie diela a ich autorky organizátor súťaže ocení finančnou odmenou vo výške 300 eur (1. miesto), 200 eur (2.miesto) a 100 eur (3. miesto). Víťazka súťaže (účastníčka súťaže, ktorej dielo bude vybrané porotou ako najlepšie) si cenu ***Opportunity Award*** **2021** preberie na slávnostnom galavečere ITAPA v sprievode svojho zákonného zástupcu (pokiaľ nedosiahla v čase preberania ceny plnoletosť), prípadne inou formou, ktorú umožní aktuálna epidemiologická situácia. Ostatné ceny odovzdá spoločnosť DITEC, a.s. vo svojich priestoroch, prípadne inou formou, ktorú umožní aktuálna epidemiologická situácia.

**Pravidlá súťaže:**

1. **Podmienky účasti v súťaži**
2. Predmetom súťaže je vytvorenie autorského literárneho alebo audiovizuálneho diela účastníčkou v súťaži ako autorkou na zadanú tému - vymyslieť ideu pre appku, ktorá pomôže zmeniť svet k lepšiemu.
3. Dielom sa pre účely tejto súťaže rozumie literárne alebo audiovizuálne, prípadne iné dielo, ktoré v sebe zahŕňa ideový koncept, alebo opis prípadnej funkcionality aplikácie, ktorá slúži na zlepšenie kvality života. Oblasť, ktorú by mala aplikácia vylepšiť je na voľnej úvahe autorky. Z diela musí byť zrejmá minimálne jedna oblasť, ktorá by takouto aplikáciou bola zlepšená.
4. Obsah diela nesmie neoprávnene zasahovať do práva na ochranu osobnosti, práva na ochranu súkromia a osobných údajov, práva na ochranu dobrého mena, práv duševného vlastníctva ani iných práv akýchkoľvek tretích osôb. Dielo vytvorí účastníčka súťaže výlučne osobne. Ak použije v diele akékoľvek materiály alebo diela, ktoré môžu byť chránené právami vymenovanými v predchádzajúcej vete, je povinná (v spolupráci so zákonnými zástupcami, ak nie je plnoletá) získať od oprávnených osôb súhlasy s použitím týchto materiálov, resp. splniť iné zákonom stanovené podmienky. V prípade, ak účastníčka tento súhlas oprávnenej tretej osoby nezíska, môže byť vyradená zo súťaže, a v prípade posúdenia jej diela ako jedného z troch najlepších, jej nárok na odmenu nevznikne.
5. Účasťou v súťaži účastníčka záväzne akceptuje podmienky súťaže uvedené v tomto štatúte vrátane licenčných podmienok, čím medzi organizátorom a účastníkom vznikne zmluvný vzťah s obsahom týchto podmienok.
6. Účasťou v súťaži sa rozumie zaslanie diela/odkazu na dielo ako autorského diela vytvoreného osobne a samostatne účastníčkou súťaže, na e-mailovú adresu studentka[@ditec.sk](mailto:zov@ditec.sk) najneskôr 31.10.2021 do 23:59:59 hod. Na neskôr odoslané diela/odkazy na dielo sa neprihliada. Zaslaním diela/odkazu na dielo účastníčka súťaže a jej zákonný zástupca potvrdzujú výlučné autorstvo účastníčky súťaže k zaslanému dielu.
7. Spolu s dielom účastníčka v e-maile uvedie svoje osobné údaje v rozsahu meno, priezvisko, vek, stredná škola, ktorú navštevuje, a svoje telefónne číslo alebo telefónne číslo svojho zákonného zástupcu.
8. Jedna účastníčka súťaže môže zaslať do súťaže len jedno dielo.
9. Nakoľko súťaž je určená aj účastníčkam mladším ako 18 rokov (nie však mladším ako 15 rokov), účasť v súťaži osôb mladších ako 18 rokov je možná len so súhlasom zákonného zástupcu. Zaslaním diela účastníčka prehlasuje, že disponuje súhlasom zákonného zástupcu. Pokiaľ sa preukáže opak, účastníčka môže byť vyradená zo súťaže a v prípade posúdenia jej diela ako jedného z troch najlepších jej nevznikne nárok na odmenu, pokiaľ zákonný zástupca nepotvrdí udelenie svojho súhlasu s účasťou v súťaži a týmto štatútom v plnom rozsahu.
10. O troch výherných dielach rozhodne súťažná komisia zložená z osôb určených organizátorom, po uzatvorení súťaže v termíne od 1.11.2021 do 7.11.2021. Súťažná komisia vyberie tri výherkyne na prvom, druhom a treťom mieste spomedzi všetkých účastníčok súťaže výlučne podľa vlastného uváženia po posúdení obsahu všetkých diel, berúc do úvahy najmä kreativitu, originalitu, nápaditosť, pútavosť a štýl spracovania diel vrátane štruktúry. Organizátor nie je povinný zverejňovať mená členov súťažnej komisie.
11. Tri výherkyne budú informované o svojom umiestnení v súťaži e-mailom a/alebo telefonicky.
12. Ktorákoľvek výherkyňa môže odmietnuť prevzatie ceny, musí tak však urobiť bezodkladne po kontaktovaní zo strany organizátora, najneskôr v nasledujúci pracovný deň. Taktiež odmietnutím prevzatia ceny na mieste a v čase oznámenom organizátorom nárok na výhru výherkyni zaniká, v takom prípade však zodpovedá organizátorovi súťaže za vznik prípadných dodatočných nákladov súvisiacich s omeškaným odmietnutím prevzatia ceny. Pokiaľ odmietne prevziať cenu výherkyňa, ktorej dielo bolo umiestnené na prvom mieste, na slávnostnom galavečere ITAPA si prevezme prvú cenu výherkyňa, ktorá sa umiestnila na druhom mieste, a bude určená náhradníčka (4. miesto), ktorá bude v prípade odmietnutia jednou z výherkýň na treťom mieste .
13. Zo súťaže sú vylúčení všetci zamestnanci a osoby konajúce v mene organizátora súťaže, občianskeho združenia Aj Ty v IT, organizátora konferencie ITAPA, ako aj akejkoľvek spoločnosti patriacej do skupiny DITEC, vrátane ich blízkych osôb v zmysle ust. § 116 zákona č. 40/1964 Zb. Občiansky zákonník, v znení neskorších predpisov.
14. Zaslané diela je organizátor oprávnený použiť na (i) vyhodnotenie súťaže, a na (ii) vlastné propagačné a marketingové účely, resp. partnerov súťaže, v zmysle licenčných podmienok, uvedených v tomto štatúte.
15. **Odovzdanie cien**
16. Cena pre výherkyňu umiestnenú na prvom mieste v hodnote 300 eur bude odovzdaná výherkyni za prítomnosti jej zákonného zástupcu spolu s vyhlásením výsledkov súťaže počas slávnostného Galavečera ITAPA, prípadne inou formou, ktorú umožní aktuálna epidemiologická situácia. Podrobnosti budú výherkyni oznámené v predstihu pred slávnostným galavečerom. Náklady spojené s účasťou na galavečere výherkyne a jej zákonného zástupcu znáša výherkyňa a jej zákonný zástupca.
17. Ceny pre výherkyne umiestnené na druhom a treťom mieste odovzdá organizátor súťaže výherkyniam za prítomnosti ich zákonných zástupcov v priestoroch svojej spoločnosti v Bratislave v čase oznámenom výherkyniam v dostatočnom časovom predstihu, prípadne inou formou, ktorú umožní aktuálna epidemiologická situácia.
18. Mená všetkých troch výherkýň spolu s umiestnením ich diel v súťaži budú zverejnené vhodným spôsobom.
19. Organizátor si vyhradzuje právo na zmenu miesta a času odovzdania výhry a vyhlásenia výsledkov súťaže.
20. Odmietnutím výhry alebo neprebratím výhry nie je dotknutá licencia udelená podľa licenčných podmienok obsiahnutých v tomto štatúte, ani iné práva a povinnosti vyplývajúce obom stranám z tohto štatútu.
21. Poučenie o spracúvaní osobných údajov účastníčok súťaže je zverejnené spôsobom určeným pre zverejnenie tohto štatútu a spolu s ním.
22. **Licenčné podmienky**
23. Každá účastníčka súťaže zapojením sa do súťaže záväzne vyhlasuje a potvrdzuje, že je výlučnou autorkou diela a je oprávnená sama, resp. so súhlasom svojho zákonného zástupcu, udeliť organizátorovi a jeho partnerom v súťaži súhlas na použitie diela v zmysle týchto podmienok a podľa zákona č. 185/2015 Z. z. autorský zákon v znení neskorších predpisov (ďalej len „**Autorský zákon**“).
24. Každá účastníčka súťaže zapojením sa do súťaže udeľuje organizátorovi a jeho partnerom v súťaži súhlas na použitie diela ako autorského diela (i) pre účely tejto súťaže, ako aj (ii) na použitie diela alebo akejkoľvek jeho časti vrátane myšlienok a nápadov v ňom uvedených akýmkoľvek vhodným spôsobom pre obchodné, marketingové, propagačné, prípadne iné aktivity organizátora a jeho partnerov v súťaži, vrátane jej zverejnenia vhodným spôsobom (ďalej len „**licencia**“), pričom táto licencia: a) je výhradná, a zároveň časovo, územne a vecne neobmedzená; b) sa vzťahuje na akékoľvek použitie diela podľa § 19 Autorského zákona, vrátane akýchkoľvek úprav diela organizátorom súťaže, partnerov v súťaži alebo nimi určenými osobami, ako aj jeho zverejnenia a vydania, pričom organizátor súťaže ani partneri súťaže nie sú povinní licenciu využiť; c) zahŕňa o.i. súhlas každej účastníčky súťaže so spojením diela s akýmikoľvek inými dielami v zmysle § 7 Autorského zákona; d) je bezodplatná (výhra v súťaži nie je odmenou za licenciu a nijako s ňou nesúvisí); e) je neodvolateľná, nevypovedateľná a neodstúpiteľná; f) zahŕňa aj právo sprístupniť dielo na ďalšie používanie tretím osobám bez nároku na odmenu účastníčky súťaže, vrátane udelenia sublicencie, či postúpenia licencie v rovnakom rozsahu.
25. Tieto licenčné podmienky sa aplikujú na dielo bez ohľadu na to, či spĺňa kritériá pre autorské dielo podľa Autorského zákona a v prípade pochybností budú vždy vykladané tak, aby v maximálnej možnej miere a bezodplatne umožňovali organizátorovi, partnerom v súťaži, či ním určeným osobám bez obmedzenia dielo alebo ktorúkoľvek jeho časť použiť v zmysle týchto licenčných podmienok.
26. **Spoločné a záverečné ustanovenia**
27. V zmysle zákona č. 595/2003 Z. z. o dani z príjmov v znení neskorších predpisov, pri poskytnutí výhry v hodnote nad 350 € organizátorom súťaže, daň z príjmu je povinný zaplatiť príjemca výhry zo sumy presahujúcej túto hodnotu. Daň bude vybraná zrážkou z tejto sumy zo strany organizátora súťaže v súlade s príslušnými právnymi predpismi pred odovzdaním výhry.
28. Tento štatút spolu s poučením o spracúvaní osobných údajov bude pred zahájením súťaže zverejnený na internete, príslušných sociálnych sieťach, a inými vhodnými spôsobmi podľa rozhodnutia organizátora a jeho partnerov v súťaži. Každá účastníčka súťaže bude mať k dispozícii tento štatút a poučenie o spracúvaní osobných údajov vždy ešte pred zaslaním diela organizátorovi.
29. Pravidlá obsiahnuté v tomto štatúte budú v skrátenej verzii komunikované v marketingových a propagačných materiáloch organizátora súťaže. Bez ohľadu na túto formu propagácie, tento štatút predstavuje v rámci súťaže jediný, úplný a záväzný dokument.
30. Za splnenie podmienok podľa bodu 3. tohto štatútu zodpovedá výlučne účastníčka súťaže a organizátor ani partneri súťaže nenesú v tejto súvislosti žiadnu zodpovednosť.
31. Súťaž nie je hazardnou hrou v zmysle zákona č. 30/2019 Z. z. o hazardných hrách a o zmene a doplnení zákonov, v znení neskorších predpisov.
32. Nárok na výhru nie je právnym nárokom, preto vymáhanie výhry súdnou cestou je vylúčené.
33. Organizátor súťaže si vyhradzuje právo kedykoľvek a bez náhrady pozmeniť alebo upraviť tento štatút, ako aj akékoľvek podmienky realizácie súťaže. Organizátor súťaže si taktiež vyhradzuje právo prerušiť alebo ukončiť súťaž kedykoľvek bez predchádzajúceho upozornenia a bez uvedenia dôvodov.

V Bratislave dňa 30.9.2021

DITEC, a.s.

Organizátor súťaže Opportunity Award 2021